தொட்டி – மாடுகள் மிகுதியாக வளர்க்கப்படும் ஊர். ஊரெல்லாம் ‘பட்டிதொட்டி’ என்பதொரு தனிப்பாட்டு. பட்டி தொட்டி என்னும் இணைச் சொல் எங்கும் வழங்குகின்றது. பட்டி என்பது ஆடு அடைக்கும் இடம். தொட்டி என்பது தொட்டிக்கட்டு-தொழுவம், மாடு கட்டுமிடம். ஆடும் மாடும் சிற்றூர் தோறும் உண்டாயினும் தொடக்க நாளில் இக்காரணம் கருதி வந்த பெயர் பின்னே பொதுமை குறிப்பதாயிற்றாம். நோய் – உடலையும் உள்ளத்தையும் வருத்தும் பிணியும் நோயும். நொடி – உடலையும் உள்ளத்தையும் ஒருங்கே வாட்டும் வறுமை. நோ, நோய், நோவு, நோதல், நோக்காடு முதலியவெல்லாம் நோய்வழிச் சொற்களே. ‘நொ’ என்பதும் நோய் என்னும் பொருள் தருவதே. ‘நொடித்துப் போய்விட்டார்’ என்பது வறுமைப் பட்டுவிட்டார்’ என்பதைக் குறிப்பதால் நொடி வறுமைப் பொருள் தருதல் புலப்படும். ஆழ்ந்த பள்ளம் நொடிப் பள்ளம் எனப்படுவதால் வறுமையின் அளவீடு வெளிப்படும். “நோய் நொடியில்லாமல் வாழ்க” என்பதொரு வாழ்த்து வகை. நேரம் – ஒன்றைச் செய்தற்கு நேர்வாக அமைந்த பொழுது.